Il-Pjan ta' Azzjoni għas-Servizzi Finanzjarji għall-Konsumatur: Prodotti aħjar u aktar għażla għall-konsumaturi Ewropej Il-Kummissjoni Ewropea llum qed tippreżenta Pjan ta' Azzjoni li jistabbilixxi metodi biex jipprovdi lill-konsumaturi Ewropej għażla akbar u aċċess aħjar għas-servizzi finanzjarji madwar l-UE. Fil-qalba tat-tnedija tal-lum hemm enfasi fuq it-teknoloġija, billi s-servizzi onlajn innovattivi se jixprunaw il-progress lejn suq aktar integrat għas-servizzi finanzjarji. Għal dan il-għan, qed nippubblikaw ukoll konsultazzjoni dwar it-teknoloġija u l-impatt tagħha fuq is-settur Ewropew tas-servizzi finanzjarji (l-hekk imsejħa “FinTech”) biex ngħaġġlu l-ħidma tagħna f'dan il-qasam. Il-President Juncker impenja ruħu li jiżviluppa Suq Uniku aktar profond u aktar ġust, inkluż permezz ta' mezzi diġitali. F'termini ta' servizzi finanzjarji, dan ifisser żieda fil-kompetizzjoni u titjib fl-għażla, sabiex il-konsumaturi jkunu jistgħu jgawdu minn prezzijiet orħos u kwalità aħjar, irrispettivament minn jekk ifittxux barra minn pajjiżhom għal servizzi finanzjarji bħal kontijiet bankarji, assikurazzjoni ta' karozzi u trasferimenti ta' flus. Dan il-Pjan ta' Azzjoni għandu l-għan li jneħħi l-ostakli nazzjonali billi bħalissa 7% tal-konsumaturi biss qed jixtru servizzi finanzjarji minn Stat Membru ieħor tal-UE. Jinħtieġ li l-konsumaturi kollha jkunu jistgħu jiddeċiedu liberament minn firxa wiesgħa ta' servizzi finanzjarji disponibbli madwar l-UE u jiksbu l-aħjar valur għal flushom filwaqt li jkunu fiduċjużi li jkunu mħarsa sew. F'Suq Uniku ta' veru, id-distinzjoni bejn fornituri domestiċi u barranin ma għandux jibqa' l-każ. Jinħtieġ ukoll li fornituri tas-servizzi finanzjarji jkunu jistgħu jaħsdu l-benefiċċji tas-suq kollu tal-UE. Valdis Dombrovkis, il-Viċi President responsabbli għall-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali, qal: “Jinħtieġ li l-konsumaturi u d-ditti Ewropej ikunu kapaċi jieħdu vantaġġ sħiħ minn Suq tassew Uniku għas-servizzi finanzjarji. Jinħtieġ li l-konsumaturi jkollhom aċċess għall-aqwa prodotti disponibbli madwar l-UE, mhux biss f'pajjiżhom stess. Fl-istess ħin, irridu nesploraw il-potenzjal sħiħ tat-teknoloġija li hemm barra. Jekk tintuża sew, din għandha l-potenzjal li tikkontribwixxi għal bidla għall-aħjar fl-industrija finanzjarja u l-mod kif in-nies jaċċessaw is-servizzi finanzjarji.” Jyrki Katainen, il-Viċi President għall-Impjiegi, it-Tkabbir, l-Investiment u l-Kompetittività, qal: “Dan il-Pjan ta' Azzjoni ambizzjuż jippreżenta miżuri mmirati li gradwalment se napprofondixxu s-Suq Uniku u jkollhom impatt reali fuq il-ħajja taċ-ċittadini Ewropej. Meta nedejna tal-Unjoni tas-Swieq Kapitali, aħna wegħdna li jitjieb l-aċċess għall-finanzi u għas-servizzi finanzjarji għall-konsumatur għall-ġid tal-konsumaturi u n-negozji, filwaqt li jinżamm il-pass ma' żviluppi f'teknoloġiji finanzjarji.” Věra Jourová, il-Kummissarju għall-Ġustizzja, il-Konsumaturi u l-Ugwaljanza bejn is-Sessi qalet, “Filwaqt li d-dritt li jiċċaqilqu b'mod liberu fl-UE jibqa' jkun l-aktar dritt għażiż għaċ-ċittadini Ewropej, il-konsumaturi fl-UE għadhom qed jesperjenzaw ħafna ostakli fil-ħajja tagħhom ta' kuljum. Sew jekk jiftħu kont bankarju, sew jekk dawn jixtru assikurazzjoni tal-karozza ju sew jekk jitolbu kreditu: malli jkun hemm dimensjoni transfruntiera, l-affarijiet jikkumplikaw ruħhom. Illum qed infasslu pjan biex nagħtu lill-konsumaturi prodotti aħjar u aktar għażla, titjib taċ-ċarezza u l-protezzjoni tas-servizzi finanzjarji.” Il-Pjan ta' Azzjoni Il-Kummissjoni identifikat tliet oqsma ewlenin ta' ħidma ulterjuri biex nimxu pass 'il quddiem għal Suq Uniku ġenwin għas-servizzi finanzjarji: Tiżdied il-fiduċja tal-konsumatur u tingħata s-setgħa lill-konsumaturi meta jixtru servizzi fid-dar jew minn Stati Membri oħra. Pereżempju, irridu nagħmluha eħfef għas-sewwieqa li jieħdu n-no-claims bonus tagħhom (“bonus-malus”) barra mill-pajjiż; irridu nnaqqsu l-miżati għal tranżazzjonijiet transfruntieri li jinvolvu muniti li mhumiex l-Ewro; u nieħdu passi lejn ipprezzar aktar trasparenti tal-assikurazzjoni tal-kiri tal-karozzi. Jitnaqqsu l-ostakli legali u regolatorji li jaffettwaw in-negozji meta ssir espansjoni barra mill-pajjiż. Pereżempju, permezz tal-ħidma fuq il-valutazzjoni ta' kriterji komuni tal-kredibbiltà kreditizja u l-iffaċilitar tal-iskambju ta' data bejn reġistri tal-kreditu. L-appoġġ għall-iżvilupp ta' dinja diġitali innovattiva li tista' tegħleb xi wħud mill-ostakli eżistenti tas-Suq Uniku. Pereżempju, permezz ta' ħidma mas-settur privat biex jiġi esplorat kif jistgħu jużaw l-identifikazzjoni elettronika u s-servizzi fiduċjarji sabiex tiġi vverifikata l-identità tal-klijenti. Se nimmonitorjaw ukoll il-prattiki tal-fornituri diġitali biex niddeċiedu jekk ir-regoli għall-bejgħ mill-bogħod ta' servizzi finanzjarji — bħal onlajn jew bit-telefown — għandhomx jiġu aġġornati. Il-Kummissjoni diġà ttrattat bosta mill-ostakli regolatorji tas-Suq Uniku fis-servizzi finanzjarji tal-konsumatur permezz tal-leġiżlazzjoni tal-UE. Il-Pjan ta' Azzjoni tal-lum jistabbilixxi pjan ta' direzzjoni għal ħidma ulterjuri. Bosta mill-azzjonijiet se jeħtieġu l-involviment tal-partijiet interessati, bħalma huma l-awtoritajiet nazzjonali ta' sorveljanza, il-fornituri tas-servizz u l-organizzazzjonijiet tal-konsumaturi. FinTech: il-fruntiera l-ġdida tal-kummerċ fis-servizzi finanzjarji L-iżvilupp rapidu ta' FinTech iġib opportunitajiet ġodda kemm għall-konsumaturi kif ukoll għall-kumpaniji. Hija għandha l-potenzjal li ttejjeb l-aċċess tal-konsumaturi għal servizzi finanzjarji fis-Suq Uniku kollu, jiftħu fruntieri nazzjonali u jtejbu l-effiċjenza. Biex is-settur FinTech Ewropew ikun megħjun jaħdem liberament madwar l-UE u jkunu kompetittiv, il-Kummissjoni biħsiebha tiffoka fuq tliet prinċipji ewlenin: newtralità mit-teknoloġija, biex l-istess regoli jkunu applikati għal prodotti u servizzi li jinbieġħu b'mod tradizzjonali (pereż. permezz ta' fergħat) bħal dawk mibjugħa b'mod diġitali; dan biex jiġu żgurati l-innovazzjoni u ambjent ekwu. It-tieni, il-proporzjonalità biex ir-regoli jkunu tajbin għal mudelli ta' negozju differenti, id-daqs u l-attivitajiet tal-entitajiet regolati. It-tielet nett, għall-integrità mtejba biex tiġi żgurata t-trasparenza, il-privatezza u s-sigurtà għall-konsumaturi. Bħala l-ewwel pass, il-Kummissjoni tistieden lill-partijiet interessati kollha biex jinvolvu ruħhom u jirrispondu għall-konsultazzjoni dwar il-FinTech, li se tiġi mnedija flimkien mal-konferenza #FinTechEU li qed issir illum fi Brussell. Il-konsultazzjoni għandha l-għan li tiġbor informazzjoni diretta dwar l-impatt ta' teknoloġiji ġodda fuq is-settur finanzjarju kollu. Dan se jgħin biex jiġi evalwat jekk ir-regoli regolatorji u superviżorji tal-UE humiex adegwati u liema azzjonijiet futuri jistgħu jkunu meħtieġa. Sfond L-UE diġà ħadet għadd ta' miżuri biex jinkiseb Suq Uniku fis-servizzi finanzjarji għall-konsumatur. Dawn jinkludu Direttiva dwar il-Kontijiet tal-Ħlas, li ttejjeb it-trasparenza tal-miżati tal-kontijiet bankarji u tagħmilha eħfef biex jinqalbu l-kontijiet bankarji, u l-Istrateġija għal Suq Uniku Diġitali tal-Kummissjoni, li għandha l-għan li ttejjeb l-aċċess għal prodotti u servizzi diġitali. Fil-Pjan ta' Azzjoni dwar il-Bini ta' Unjoni tas-Swieq Kapitali tagħha, il-Kummissjoni impenjat ruħha biex tiżviluppa swieq kapitali aktar b'saħħithom madwar l-UE u wkoll li ttejjeb l-aċċess għal prodotti ta' investiment mibjugħa bl-imnut. Biex tidentifika l-ostakli li baqa', il-Kummissjoni Ewropea nediet konsultazzjoni dwar Green Paper f'Diċembru 2015. Il-konsultazzjoni ħarset lejn is-suq tas-servizzi finanzjarji tal-konsumatur madwar l-Ewropa għal prodotti bħal assikurazzjoni, ipoteki, self, pagamenti u kontijiet bankarji. B'mod parallel, tnieda wkoll stħarriġ tal-Ewrobarometru Speċjali biex tinġabar aktar evidenza dwar is-suq tas-servizzi finanzjarji tal-konsumatur. Il-Green Paper irċeviet 428 kontribuzzjoni minn firxa wiesgħa ta' partijiet interessati (konsumaturi, organizzazzjonijiet tal-konsumaturi, l-industrija finanzjarja u awtoritajiet kompetenti) u din għamlitha ċara illi l-ostakli għall-funzjonament tas-Suq Uniku jaffettwaw kemm il-konsumaturi kif ukoll il-fornituri Għal iktar informazzjoni: Ara wkoll: MEMO/15/6287 Skeda informattiva Il-Pjan ta' Azzjoni dwar il-Konsumatur Il-Green Paper dwar is-Servizzi Finanzjarji għall-Konsumatur Konsultazzjoni Sommarju tar-risposti għall-Konsultazzjoni dwar il-Finanzi tal-Bejgħ bl-Imnut Pjan ta' Azzjoni dwar Unjoni tas-Swieq Kapitali L-Ewrobarometru Speċjali 446 Hashtags ta' Twitter: #MyMoneyEU, #EUHaveYourSay